**ชื่อเรื่อง :** ความคิดเห็นของประชาชนต่อการปฏิบัติงานตามบทบาทหน้าที่ของ

 ผู้ใหญ่บ้านในเขตพื้นที่ตำบลยอดชาด อำเภอวังยาง จังหวัดนครพนม

**ผู้ศึกษา :** นายรุ่งนิรันดร์ วันนาพ่อ

**ปริญญา :**  รัฐศาสตรมหาบัณฑิต (รัฐศาสตร์)

 มหาวิทยาลัยราชภัฏมหาสารคาม

**อาจารย์ที่ปรึกษา :** ผู้ช่วยศาสตราจารย์ ดร.ปิยลักษณ์ โพธิวรรณ์

**ปีการศึกษา :** 2561

**บทคัดย่อ**

การศึกษาวิจัยนี้มีวัตถุประสงค์เพื่อศึกษาระดับความคิดเห็นของประชาชน เพื่อเปรียบเทียบความคิดเห็นของประชาชน โดยจำแนกตามเพศ อายุ หมู่บ้าน และความสัมพันธ์กับผู้ใหญ่บ้าน และเพื่อเสนอแนะแนวทางในการปฏิบัติงานตามบทบาทหน้าที่ของผู้ใหญ่บ้านจากความคิดเห็นของประชาชน ในเขตพื้นที่ตำบลยอดชาด อำเภอวังยาง จังหวัดนครพนม จากกลุ่มตัวอย่างจำนวน 371 คน กำหนดขนาดตัวอย่างโดยใช้สูตรของ ทาโร่ ยามาเน่ แล้วสุ่มตัวอย่างแบบง่าย (Sample Random Sampling) เครื่องมือที่ใช้ในการจัดเก็บข้อมูลเป็นแบบสอบถาม มีค่าอำนาจจำแนกระหว่าง 0.689-0.809 มีค่าความเชื่อมั่นเท่ากับ .98 สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบค่าที (t – test) และการวิเคราะห์ความแปรปรวนทางเดียว (F – test ; One way ANOVA) โดยกำหนดนัยสำคัญทางสถิติที่ระดับ .05

การศึกษาความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม สรุปผลได้ดังนี้

1. ระดับความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้านในเขตพื้นที่ตำบลยอดชาด อำเภอวังยาง จังหวัดนครพนม โดยรวมอยู่ในระดับปานกลาง ($\overbar{X}$ = 3.05, S.D. = 1.11) เมื่อพิจารณาเป็นรายด้านเรียงลำดับจากมากไปหาน้อย ได้แก่ ด้านการเป็นตัวแทนประชาชน ($\overbar{X}$ = 3.08, S.D. = 1.10) รองลงมาด้านการเป็นตัวแทนของทางราชการ ($\overbar{X}$ = 3.05, S.D. = 1.10) และด้านการเป็นผู้นำชุมชน ($\overbar{X}$ = 3.03, S.D. = 1.13)

 2. การเปรียบเทียบความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม จำแนกตามเพศ ในภาพรวมไม่แตกต่างกัน เมื่อพิจารณารายด้านพบว่า ด้านการเป็นตัวแทนทางราชการ แตกต่างกันมีนัยสำคัญทางสถิติที่ระดับ .05 นอกนั้นไม่แตกต่างกัน

 3. การเปรียบเทียบความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม จำแนกตามอายุ ในภาพรวมไม่แตกต่างกัน แต่เมื่อพิจารณารายด้านพบว่า ด้านการเป็นตัวแทนของทางราชการแตกต่างอย่างมีนัยสำคัญทางสถิติที่ระดับ .05

 4. การเปรียบเทียบความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม จำแนกตามหมู่บ้านที่อยู่อาศัย ในภาพรวมแตกต่างกันอย่างมีนัยสำคัญทางสถิติที่ระดับ .05 และเมื่อพิจารณารายด้านพบว่า ด้านการเป็นตัวแทนของทางราชการ ด้านการเป็นตัวแทนของประชาชน และด้านการเป็นผู้นำชุมชนแตกต่างกันอย่างมีนัยสำคัญทางสถิติที่ระดับ .05

5. การเปรียบเทียบความคิดเห็นของประชาชนต่อการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม จำแนกตามความสัมพันธ์กับผู้ใหญ่บ้าน โดยภาพรวมไม่แตกต่างกัน และในรายด้านไม่แตกต่างกัน

6. ข้อเสนอแนะเกี่ยวกับการปฏิบัติงานตามบทบาทหน้าที่ของผู้ใหญ่บ้าน ในเขตพื้นที่ตำบลยอดชาด อำเภอวังยาง จังหวัดนครพนม พบว่า

6.1 ด้านการเป็นตัวแทนของทางราชการ ได้แก่ การจัดเวรยามในหมู่บ้าน การเพิ่มความเข้มงวดในการปราบปรามยาเสพติด การเล่นหวยใต้ดินให้มากขึ้น และการแจ้งข่าวสารต่าง ๆ แก่ลูกบ้านให้เร็วขึ้น

6.2 ด้านการเป็นตัวแทนของประชาชน ได้แก่ ติดต่อประสานงานกับหน่วยงานของรัฐเมื่อมีภัยพิบัติ ภัยธรรมชาติต่าง ๆ เกิดขึ้นในชุมชนให้เข้ามาช่วยเหลือเยียวยา การติดต่อประสานงานกับหน่วยงานของรัฐในเรื่องเงินทุนส่งเสริมอาชีพต่าง ๆ อันจะเกิดประโยชน์ส่วนรวมภายในชุมชน และเป็นกระบอกเสียงให้คนชุมชนเพื่อให้ได้รับสิทธิที่พึงจะได้เกี่ยวกับหน่วยงานของรัฐ

6.3 ด้านการเป็นผู้นำชุมชน ได้แก่ ต้องการให้ผู้ใหญ่บ้านมีความเป็นกลางในการไกล่เกลี่ยข้อพิพาทต่าง ๆ ที่เกิดขึ้นในหมู่บ้านโดยไม่เข้าข้างฝ่ายญาติของตน ต้องการให้ผู้ใหญ่บ้านจัดเวทีประชุมร่วมแสดงความคิดเห็นเกี่ยวกับความต้องการหรือปัญหาความเดือดร้อนของคนในชุมชนทุกเดือน และต้องการให้ผู้ใหญ่บ้านเป็นแบบอย่างที่ดีแก่ลูกบ้าน ช่วยเหลือลูกบ้านด้วยหน้าที่อย่างดีโดยไม่หวังค่าจ้างสินไหมตอบแทน

**คำสำคัญ :** ความคิดเห็น บทบาทหน้าที่